Document ID: 32004R1676

RÅDETS FORORDNING (EF) Nr. 1676/2004
af 24. september 2004
om autonome og midlertidige foranstaltninger for indførsel af visse forarbejdede landbrugsprodukter med oprindelse i Bulgarien og for udførsel af visse forarbejdede landbrugsprodukter til Bulgarien
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1)
I protokol nr. 3 til Europaaftalen mellem De Europæiske Fællesskaber og Bulgarien, som er godkendt ved Rådets og Kommissionens afgørelse 94/908/EF, EKSF, Euratom af 19. december 1994 om indgåelse af Europaaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Bulgarien på den anden side (1), fastsættes handelsordningerne for de forarbejdede landbrugsprodukter, der er anført i denne protokol. Protokol nr. 3 blev ændret ved protokollen om tilpasning af handelsaspekterne i Europaaftalen mellem De Europæiske Fællesskaber og Bulgarien (2), herefter benævnt tilpasningsprotokollen, som er godkendt ved afgørelse 1999/278/EF (3) og forbedret ved afgørelse nr. 2/2002 truffet af Associeringsrådet EU-Bulgarien (4).
(2)
Der er for nylig blevet indgået en handelsaftale, som ændrer tilpasningsprotokollen. Formålet med aftalen er at forbedre den økonomiske konvergens som forberedelse af Bulgariens tiltrædelse af Den Europæiske Union, og aftalen skal efter planen træde i kraft senest den 1. oktober 2004.
(3)
Proceduren for vedtagelse af en afgørelse om ændring af tilpasningsprotokollen vil ikke blive afsluttet i så god tid, at den kan træde i kraft den 1. oktober 2004. Det er derfor nødvendigt at bestemme, at toldindrømmelserne til Bulgarien anvendes autonomt fra den 1. oktober 2004.
(4)
Ved indførsel af visse forarbejdede landbrugsprodukter bør der ikke opkræves told. For visse andre varer bør der åbnes toldkontingenter på årsbasis.
(5)
På forarbejdede landbrugsprodukter, som er omfattet af protokol nr. 3, men som ikke er anført i denne forordning, eller for hvilke de kontingenter, der åbnes med denne forordning, er udtømt, bør de handelsbestemmelser, der er fastsat i protokol nr. 3, fortsat finde anvendelse.
(6)
Ved Kommissionens forordning (EF) nr. 1446/2002 af 8. august 2002 om suspension og åbning af toldkontingenter ved indførsel til Det Europæiske Fællesskab af visse forarbejdede landbrugsprodukter med oprindelse i Bulgarien og om ændring af forordning (EF) nr. 1477/2000 (5) blev der åbnet årlige toldkontingenter ved indførsel til Fællesskabet af visse forarbejdede landbrugsprodukter med oprindelse i Bulgarien. Kun mængderne for toldkontingenterne med løbenummer 09.5463, 09.5487 og 09.5479 bør fortsat finde anvendelse i 2004.
(7)
For de forarbejdede landbrugsprodukter, der ikke er omfattet af traktatens bilag I, og som udføres til Bulgarien, bør der ikke ydes eksportrestitutioner i henhold til Kommissionens forordning (EF) nr. 1520/2000 af 13. juli 2000 om fastsættelse af fælles gennemførelsesbestemmelser for eksportrestitutionsordningen og af kriterier for fastsættelse af restitutionsbeløbet for visse landbrugsprodukter, der udføres i form af varer, som ikke er opført i traktatens bilag I (6).
(8)
I Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (7) er der fastsat en ordning for forvaltning af toldkontingenter. De toldkontingenter, der åbnes ved denne forordning, bør forvaltes af fællesskabsmyndighederne og medlemsstaterne i overensstemmelse med denne ordning.
(9)
De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (8) -
UDSTEDT FØLGENDE FORORDNING:
Artikel 1
Fra den 1. oktober 2004 finder de i bilag I anførte toldsatser anvendelse på indførsel af de varer med oprindelse i Bulgarien, som er anført i bilaget.
Artikel 2
1. De fællesskabstoldkontingenter for toldfri indførsel af varer med oprindelse i Bulgarien, der er anført i bilag II, åbnes årligt fra den 1. januar til den 31. december. For 2004 åbnes de fra den 1. oktober til den 31. december 2004. Mængderne for 2004 nedsættes i forhold til den allerede forløbne periode, idet kun hele måneder medregnes. Dette gælder dog ikke toldkontingenterne med løbenummer 09.5463, 09.5487 og 09.5479.
2. Mængderne for toldkontingenterne med løbenummer 09.5463, 09.5487 og 09.5479, som er åbnet i henhold til forordning (EF) nr. 1446/2002, og som er bragt i fri omsætning fra den 1. januar til den 30. september 2004, afskrives fuldt ud på de mængder, der er fastsat i de tilsvarende toldkontingenter, der er anført i bilag II.
Artikel 3
For de i bilag III til denne forordning anførte forarbejdede landbrugsprodukter, som udføres til Bulgarien, kan der ikke i henhold til forordning (EF) nr. 1520/2000 ydes eksportrestitutioner.
Artikel 4
For de forarbejdede landbrugsprodukter, der ikke er omfattet af bilag I, eller for hvilke de i bilag II nævnte kontingenter er udtømt, finder de bestemmelser, der er fastsat i protokol nr. 3, anvendelse.
Artikel 5
Kommissionen kan i overensstemmelse med proceduren i artikel 7, stk. 2, suspendere de foranstaltninger, der er fastsat i artikel 1, 2 og 3, såfremt Bulgarien ikke anvender de aftalte gensidige præferencer.
Artikel 6
De toldkontingenter, der er nævnt i bilag II til denne forordning, forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.
Artikel 7
1. Kommissionen bistås af den komité, der er nævnt i artikel 16 i forordning (EF) nr. 3448/93 (9), i det følgende benævnt »komitéen«.
2. Når der henvises til dette stykke, anvendes artikel 4 og 7 i afgørelse 1999/468/EF.
Perioden i artikel 4, stk. 3, i afgørelse 1999/468/EF fastsættes til en måned.
3. Komitéen vedtager selv sin forretningsorden.
Artikel 8
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. oktober 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. september 2004.

Labels: 3
15
18